Rusija - Hrvatska

SP 2018., četvrtfinale

7. srpnja 2018., 20:00 CET

Stadion Fišt, Soči

Okršaj s domaćinom SP-a

"Najvažnije je da smo stigli do četvrtfinala i moramo razmišljati o sebi. Bit će poseban osjećaj igrati protiv domaćina, kao što je bio i protiv Brazila prije četiri godine. Moramo uživati u svakom trenutku i odigrati svoju najbolju utakmicu kako bismo prošli. Uživanje nije samo u napadu, nego i u obrani i u bacanju na glavu jedan za drugog, tada je sve lakše. Poznajemo sve ruske igrače, informirani smo o svim pojedinostima. Ozbiljna su reprezentacija i zaslužili su biti tu gdje jesu, ali sada je na nama da budemo pravi želimo li proći. U svakoj utakmici želimo znati što nam je raditi, kako u obrani, tako i u napadu, a posebno kompaktni moramo biti u veznom redu. Uz posjed lopte i dominaciju mi ćemo moći određivati što će se zbivati"

Čast je braniti hrvatske boje

"Niti jedna velika utakmica u klubovima ne može se usporediti s onima u reprezentaciji. Te su posebne, svima nam je čast nositi sveti dres i pokazati cijelom svijetu koliko smo dobri i koliko smo moćni zajedno. Jedva čekamo da počne utakmica, imamo veliku želju i uvjeren sam da ćemo dati sve što imamo u srcu, za svoje navijače diljem svijeta. Ima i puno stranaca koji nam daju podršku, to je potvrda da smo na pravom putu. U svlačionici se svi dobro razumijemo, to je velika snaga jedne momčadi, a što vrijeme više odmiče, to smo bliskiji jedan drugome. Sve za uspjeh Hrvatske"

Mario Mandžukić i Luka Modrić

"Mario Mandžukić je jako važan igrač za Hrvatsku, posebno zbog svog pristupa - prvi ide i u napad i u obranu. U svakom se trenutku možemo osloniti na njega, uvijek je spreman i daje sve od sebe. Jako je raspoložen i takvog ga želimo vidjeti i sutra. Naš kapetan Luka Modrić zaslužuje da ga pratimo, da u svakom trenutku činimo što nam sugerira. To je učinio u svakoj utakmici, ima nevjerojatnu snagu i samopouzdanje. Naša podrška njemu protiv Danske samo dokazuje koliko smo hrabri zajedno"

Doživljaji iz 1998. godine

"Bio sam još premlad da bih išao u Francusku, no pamtim da smo kod kuće bili ludi, ponosni. Navijali smo, željeli smo pokazati koliko smo velika zemlja. Igrači te generacije naši su heroji i mi želimo nastaviti njihovim putem"